Frp-nedtur i ny kommunevalgmåling

Frp får bare 6,7 prosent oppslutning på Norfaktas nye kommunevalgmåling. Terje Søviknes (Frp) antyder at partiet kan gå ut av regjering om valget går dårlig.

Partileder Siv Jensen (Frp) Vis mer byoutline Foto: Stian Lysberg Solum NTB scanpix

Publisert: Publisert: 10. august 2019 10:19

En må tilbake til 1991 for å finne like lav oppslutning for Frp i landets kommuner som på kommunevalgsmålingen Norfakta har gjort for Nationen og Klassekampen.

Frp-nestleder Terje Søviknes sier til Klassekampen at et dårlig resultat ved kommunevalget og i forhandlingene om bompenger i regjeringen kan få konsekvenser for partiets deltakelse i regjeringen Solberg.

– Er det et resultat som ikke oppleves som godt nok og vi på toppen av det gjør et dårlig valg, vil nok debatten om Frps deltakelse i regjering vedvare, sier han.

Ap kraftig ned fra forrige valg

Norfaktas kommunevalgmåling bekrefter ellers kjente trender. Ap går kraftig ned fra resultatet ved forrige kommunevalg til 24,8 prosent (-8,2). Senterpartiet går kraftig fram til 14,7 prosent (+6,2).

Senterparti-leder Trygve Slagsvold Vedum sier til Nationen at økt oppslutning gir mer kraft i debatten. Partiets mål ved valget er å bli blant landets tre største partier og å gjøre det beste lokalvalget i partiets historie. Vedum er ikke redd Senterpartiet har nådd toppen én måned før valget.

– Dette er ikke noen idrettsgren. Vi må bare si det vi mener er rett, sier han.

Fram går også SV på lokalvalgsmålingen med 7,7 (+3,3), mens MDG og Rødt går fram med henholdsvis 6,4 (+2,2) og 3,7 (+1,7) prosent.

De fire regjeringspartiene går alle tilbake: Høyre ender på 21,2 prosent (-2,0), Frp får 6,7 (-2,8), Venstre 4,2 (-1,3) og KrF 3,7 (-1,7).

Bompengepartiet FNB får 3,4 prosent oppslutning i målingen.

Bomnedtur i stortingsmåling

Norfakta har også gjennomført en stortingsmåling for de to avisene. I målingen mister Folkeaksjonen Nei til mer bompenger over halvparten av oppslutningen sammenlignet med julimålingen.

I målingen, som viser endringer fra stortingsmålingen i juli, fordeler oppslutningen seg slik: Ap 24,4 prosent (uendret), Høyre 24,2 prosent (+3,0), Sp 15,9 prosent (+0,8), Frp 9 prosent (+0,2), SV 7,5 prosent (-0,1), Rødt 5 prosent (+0,8), KrF 3,9 prosent (-1,4), MDG 3,7 prosent (-1,8), Venstre 2,8 prosent (-0,1) og FNB 1,6 prosent (-2,4).

Både kommune- og stortingsmålingen er gjort blant et representativt utvalg på 1.000 personer. Feilmarginen er mellom 0,8 og 3 prosentpoeng.